Petrus, Dei gracia Senon. archiepiscopus, omnibus Christi fidelibus, tam futuris quam presentibus, in Domino salutem. Notum facimus quod Hodierna de Babil, ecclesie de Pomereia, que quandam ipsius filiam in sanctimonialem recepit, dedit unam culturam terre arabilis et septem minellos ordei, et viginti duos denarios censuales, quatuor panes et quatuor gallinas, in crastino Nativitatis dominice annuatim reddenda. Hoc concesserunt et laudaverunt Ansellus, Gilo, Hugo, Bartholomeus et Stephanus, filii, Helisendis et Margareta, filie sue. Hoc et laudavit Erlebaudus de Velenessa, de cujus feodo movebant predicta. In cujus doni testimonium presens scriptum sigilli nostri munimine fecimus roborari. Actum, anno Incarnationis dominice Mº CCº tercio.